**BÉKÉS MEGYEI ÖNKORMÁNYZATI HIVATAL**

 SZAKMAI FELÜGYELETI

 OSZTÁLY

5601 Békéscsaba, Derkovits sor 2. , Pf.: 118

# Előterjesztés

**Békés Megye Képviselő-testülete**

2011. március 18-i ülésére

**Tárgy: Medgyesegyháza és Dombegyház települések járóbeteg-szakellátását érintő, ellátási terület módosítási kérelme**

**Tisztelt Képviselő-testület!**

 Dombegyház Nagyközségi Önkormányzat Képviselő-testülete nevében - a 4/2011. (I. 20.) számú határozat alapján – Dr. Varga Lajos polgármester levelében indítványozta és kérte a dombegyházi lakosok érdekében az egészségügyi szolgáltató ellátási területének módosítását, Dombegyház Nagyközség lakosságának, betegeinek a gyulai Pándy Kálmán Megyei Kórház járóbeteg-szakellátásaihoz történő ismételt, újbóli besorolását.

Ugyancsak megkeresés érkezett Medgyesegyháza Város Önkormányzat Képviselő-testülete részéről, amely a 10/2011. (I. 11.) Kt. határozatában kinyilvánítja, hogy járóbeteg- és fekvőbeteg szakellátás szempontjából a medgyesegyházi lakosokat illetően a Pándy Kálmán Megyei Kórházhoz kíván tartozni.

A fentiek előzményeként az ÁNTSZ Dél-alföldi Regionális Intézete által legutóbb megállapított területi ellátási kötelezettség, a Vis-Medica Egészségügyi Kft. (Mezőkovácsháza, Alkotmány u. 38.) szolgáltatási területéhez rendelte Dombegyház nagyközség és Medgyesegyháza város lakosait olyan járóbeteg- szakellátások vonatkozásában, amelyeket korábban a Pándy Kálmán Megyei Kórházban vehettek igénybe a lakosok, a módosítást megelőző területi ellátási kötelezettség alapján.

A települések lakossága jelenleg is számos fekvőbeteg-szakellátás tekintetében a Pándy Kálmán Megyei Kórház ellátási területéhez tartozik.

Az egészségügyi ellátórendszer fejlesztéséről szóló 2006. évi CXXXII. törvény 5/B. § (4) bekezdése alapján:

 A települési önkormányzat ellátási érdekből kezdeményezheti az érintett egészségügyi szolgáltató fenntartójánál ellátási területének módosítását. Amennyiben az egészségügyi szolgáltató fenntartója/tulajdonosa a kezdeményezéstől számított 30 napon belül nem állapodik meg az ellátási terület módosításáról annak az egészségügyi szolgáltatónak a fenntartójával/tulajdonosával, akit a települési önkormányzat a kezdeményezésben megjelölt, az egészségügyi államigazgatási szerv a kezdeményező települési önkormányzat kérelmére, a megállapodás megkötésére rendelkezésre álló határidő lejártát követő 30 munkanapon belül módosíthatja az ellátási területet, ha

*a)* a módosítás az érintett településen élők szakellátáshoz való hozzájutását javítja, és

*b)* a módosítással egyetért annak az egészségügyi szolgáltatónak a fenntartója/tulajdonosa, amelyik ellátási területe adott szakma tekintetében a módosítás következtében a módosítást kezdeményező településre ki fog terjedni.

Az ellátási terület tehát megállapodás, vagy ennek hiányában, ellátási érdekből, befogadó nyilatkozat esetén szakhatósági intézkedéssel módosítható.

Kérem a Tisztelt Képviselő-testületet, hogy az előterjesztést tárgyalja meg és a határozati javaslat szerint hozza meg döntését!

**Határozati javaslat:**

**I. Békés Megye Képviselő-testülete**

1. kinyilvánítja, hogy Dombegyház település lakosainak járóbeteg-szakellátását a Békés Megyei Önkormányzat fenntartásában működő Pándy Kálmán Megyei Kórházban biztosítani tudja,
2. Mezőkovácsháza Város Önkormányzata Képviselő-testületének egyetértést tartalmazó döntése esetén felhatalmazza elnökét az ellátási terület módosításáról szóló megállapodás aláírására.

Felelős: Farkas Zoltán, elnök

 Czégény Gyula, osztályvezető

 Dr. Kovács József, főigazgató főorvos

**II. Békés Megye Képviselő-testülete**

1. kinyilvánítja, hogy Medgyesegyháza város lakosainak járóbeteg-szakellátását a Békés Megyei Önkormányzat fenntartásában működő Pándy Kálmán Megyei Kórházban biztosítani tudja,
2. Mezőkovácsháza Város Önkormányzata Képviselő-testületének egyetértést tartalmazó döntése esetén felhatalmazza elnökét az ellátási terület módosításáról szóló megállapodás aláírására.

Felelős: Farkas Zoltán, elnök

 Czégény Gyula, osztályvezető

 Dr. Kovács József, főigazgató főorvos

Határidő: 2011. március 25.

Békéscsaba, 2011. március 4.

 **Czégény Gyula**

 osztályvezető